1. Il-pajjiż, fil-maġġoranza tiegħu, jrid jgħix ħajtu fil-paċi 'l-bogħod mill-politika. Ix-xewqa u l-pretensjoni normali għalih hija li anzi din tiggarantilu l-istabilità u l-ambjent neċessarju sabiex jaħdem, jikber u jiżviluppa. Il-pajjiż iħares lejn il-politiċi bħala dawk li qegħdin għalih, biex ikollu fuq min jiddependi. Biex iħoss li l-amministrazzjoni tal-beni u l-ġid komuni huma fdati fi bnedmin li kapaċi jmexxu f'isem kulħadd b'onestà, responsabbiltà u trasparenza. 2. Sfortunatament l-eventi, kważi assidwament ġimgħa wara ġimgħa qed juru li dak li l-elettorat jippretendi qiegħed jispiċċa. Il-fiduċja fil-bnedmin li ħafna jixtiequ jsejħu "politiċi" qegħda tmur. Il-kelma, l-imġieba, l-aġir ta' diversi qiegħed jibgħat messaġġ ċar li dak li qabel konna naraw illum qiegħed jispiċċa. Għalhekk għandna iktar inċertezza fostna. Iktar li qed jifhmu li s-serjetà u l-onestà ta' dawk li l-mezzi tax-xandir juru mod huma, fir-realtà, kompletament il-kontra. 3. Dan il-Gvern issa qiegħed ikompli għaddej b'eżempji li ħafna jqabblu ma' dawk li huma arroganti u fis-sakra tal-poter. Poter li qiegħed jaħkem tant l-imħuħ, f'dawk li issa ma għandhomx iktar bilanċ bejn dak li huwa ġust u dak li mhuwiex, bejn dak li huwa dritt u dak li huwa pjaċir. Il-Gvern qiegħed jibbaża t-tmexxija tiegħu fuq it-tixrid tal-pjaċiri u ċ-ċaħda ta' dak li huwa sewwa. L-imġieba hija ħażina u m'għandhiex tkun, la f'dawn il-gżejjer u anqas f'pajjiżi oħra. 4. Il-votant illum huwa ferm iktar liberu milli kien qabel. Il-konsiderazzjoni tiegħu hija marbuta mal-użu tar-raġuni. Għalhekk qiegħed idur u jaqra dak kollu li jista' jinqara' anke jekk qabel kien, għal raġunijiet tiegħu, jaħrab minnu. Iktar ma dak li jingħad ikun serju u bażat fuq il-loġika u l-fatti aktar qiegħed jinqara'. Il-pożizzjoni nbidlet sew, biss min qiegħed fit-tmexxija mhuwiex jinduna u minflok għadu jżomm lil ħafna kif kienu qabel. 5. It-teħid u t-tqassim ta' pakketti kbar ta' konsulenzi qegħda ddejjaq iktar lill-votant. Ħafna qed jgħarfu li dak li qiegħed isir huwa żbaljat u b'ebda mod ma jista' jiġi ġustifikat. Meta l-poplu jisma' minn min imexxi li dak li huwa iswed jiġi deskritt bħala abjad jew griż ċar jiddejjaq. M'aħniex pajjiż li tant mar il-baħar li nippreferu l-falz għall-verità. Anzi, il-fiduċja tiġi proprju milli wieħed jgħid dak li huwa minnu u jammetti fejn naqas jew dak li huwa żbaljat. 6. Kull ftit xhur qed insibu l-eżami tat-termometru politiku. Kemm lesti jivvutaw naħa, kemm oħra u kemm mhumiex lesti li jivvutaw. Kull darba qed naraw ċaqliq. Il-maġġoranza qawija, arroganti u prepotenti tal-Gvern bdiet tittiekel sew. Bdiet dan il-proċess prinċipalment, imma mhux unikament, minħabba dan l-aġir fit-tmexxija tal-pajjiż. Prim Ministru, hu min hu u jiġi minn liema partit jiġi, meta jiċħad is-sewwa magħruf jitlef fil-kunsensi politiċi anke jekk iqassam kemm jiflaħ. Dan huwa dak li qiegħed iseħħ illum. 7. Il-futur politiku ma rah ħadd. Ħadd ma jafu. Hemm pendlu li jiċċaqlaq minn naħa għal oħra bir-ritmu u l-moviment tiegħu. Għax għalkemm ma hemmx dubju li dan il-Gvern jitlaq b'vantaġġi kbar, xorta ħadd ma jista' jserraħ rasu. L-Oppożizzjoni minn naħa tagħha baqgħet biċċa biċċa żżid fil-ħidma, fl-osservazzjoni, fil-kritika, fir-responsabbiltà tagħha. Għax għandha dmir li tassigura li taħdem biex turi kemm din il-maġġoranza qawwija qegħda sservi f'arroganza u mġieba żbaljata f'ħidmet il-pajjiż li hija unika. 8. Ma hemmx dubju li l-Gvern jaħseb li huwa b'saħħtu ħafna u hekk qiegħed iġib ruħu. Ma jħossx li għandu jagħti rendikont. Anqas ma jħoss li għandu jimxi bi trasparenza u responsabbiltà. Iħoss biss li ladarba għandu l-poter f'idejh, allura ħadd ma jista' għalih. Jaħseb li jagħmel x'jagħmel ma hemmx konsegwenza ta' xejn. Jipprova jnessi. Jipprova jdawwar id-diskors. Biss il-poplu, għall-kuntrarju ta' dan qiegħed jisma' u josserva. Jekk hemm min huwa daqshekk ċert, l-eventi u l-figuri qed juru li "non è detta".
Non è detta.